Saba on ilvese uhkus ja tuju näitaja. Kui inimene puudutab ilvese saba, võib ilves tunda ennast alandatuna. Sabaaluse pöörab ilves inimesele ette oma usalduse märgiks. Teine sõprusemärk on otsaesiste hõõrumine - nii liigikaaslase kui kahejalgsega - ning nina ja otsaesise lakkumine. Erinevalt inimestest ei saa ilves tuttavast ilvesest mööduda teda kallistamata, toimugu see inimeste pilgu all puuris või kohtudes metsas. Kõige suuremat armastust avaldab üks ilves teisele libistades ennast külg külje vastu peast taguotsani, samamoodi tagasisuunas ja siis veelkord ning lõpuks surutakse pead kokku.